钦定古今图书集成/明伦汇编/官常典/第649卷 > 朱衣
## 钦定古今图书集成/明伦汇编/官常典/第649卷 > 朱衣

按《江宁府志》：“衣字正伯，号杜村，锦衣卫籍。嘉靖四十
三年甲子举于乡，辛未谒选临淄令。邑多逋赋，乃令
里各置柜自投，民皆乐输，赋更早完。调房县。房故岩
邑，讼牍填委，令多被讦。衣至斥讼师，锄强猾，月完积
案七百有奇，民乃慑服。邑有巨堰，为豪强所据，拥水
专利，侵害民田。衣多方疏筑，岁灌千馀顷，邑人便之。”